
Tisztelt Képviselő-testület!
[bookmark: _Hlk126064307]	
A Zalakarosi Közös Önkormányzati Hivatal szervezetét érintően több olyan változás is történt az elmúlt időszakban, melyek a Városfejlesztési Osztályt érintették. Az osztály létszámának 2 tagra csökkenése (osztályvezető és településüzemeltetési ügyintéző) okán az osztály megszüntetésre került, az osztályvezetői munkakör beruházási ügyintéző munkakörre módosult, és mindkét álláshely a Hatósági és Koordinációs Osztály irányítása alá került 2024.03.21-től.
A beruházási ügyintéző állás 2024. május közepe óta betöltetlen. 
Az ellátandó feladatok: beruházások, felújítások terveztetése, előkészítése, alkalmas ajánlattevők felkutatása, beszerzési eljárások előkészítése, kiviteleztetése, megvalósulás folyamatos figyelemmel kísérése, szakszerű, határidőben történő lebonyolítás, szerződések kezelése stb. Az elvárt végzettség egyetemi, vagy főiskolai műszaki, építész vagy építőmérnök, műszaki ellenőr. 
Az üres álláshely kétszeri alkalommal is meghirdetésre került a közszolgálati tisztviselőkről szóló törvény szerinti feltételekkel (köztisztviselő jogviszony, 40 órás munkaidő, Kttv. szerinti bérezés), második alkalommal szélesebb körben is, több állásportálon történő megjelenítéssel, azonban az elvárásoknak megfelelő alkalmas jelentkező hiányában mindkét pályázat eredménytelenül zárult. 

A Képviselő-testület korábbi döntéseinek végrehajtása, továbbá a városi beruházások és pályázatok megvalósítása érdekében is elengedhetetlen lenne a műszaki szakértelmet igénylő feladatok mielőbbi szakszerű ellátása. Ehhez olyan műszaki végzettségű (építész, építőmérnök, műszaki ellenőr) szakember szükséges, aki megfelelő tapasztalattal rendelkezik, hozzáértő, önállóan tud műszaki kérdésekben megbízható döntéselőkészítést végezni. 
A Zalakarosi Közös Önkormányzati Hivatal szervezetén belül - kapacitás és megfelelő szakértelem hiányában - a feladatellátás jelenleg nem megoldott, azonban mindenképp szükséges arról gondoskodni. 
Ugyanakkor az is látható, hogy a korábban meghirdetett feltételek mellett megfelelő szakértőt találni kevés eséllyel lehet, ezért a feladatellátás fontosságára is tekintettel javasolt más megoldási lehetőségeket is számba venni és olyan feltételeket szabni, melyek jobban illeszkednek a mérnöki pozíció munkaerőpiaci viszonyaihoz (egyéb foglalkoztatási jogviszony, rugalmasabb munkarend, magasabb díjazás stb.).
Ennek alternatívája lehet megbízási szerződés keretében foglalkoztatni szakértőt vagy esetleg megbízási keretszerződést kötni egy vállalkozással és eseti megbízást adni a felmerülő mérnöki feladatok ellátására. Ehhez szakemberek felkutatása, illetve vállalkozásoktól ajánlatok bekérése szükséges, akik meghatározott díjért/bérért készek elvállalni a feladatot. 
Tekintettel arra, hogy a megfelelő szakértő felkutatása is nehézségekbe ütközik, ezért a későbbiek során megfontolandó lehet munkaerőközvetítéssel, toborzással foglalkozó céget megbízni a feladattal. Ezek a vállalkozások jellemzően sikerdíjjal működnek, tehát csak alkalmas jelölt kiválasztása esetén áll fenn díjfizetése kötelezettség (ennek összege egy megkérdezett vállalkozás szerint függ a foglalkoztatás formájától: munkaerőkölcsönzés esetén 60.000 Ft/hó, saját foglalkoztatás esetén az éves bér 10-12%-a). 

Tájékoztatásul a betöltetlen álláshelyen keletkezett bérmegtakarítás összegéről: a státuszra 632.500 Ft /hó összeg, azaz évi 7.590.000 Ft került betervezésre a költségvetésben, ebből nagyságrendileg 2.500.000 Ft teljesült 2024.05.15-ig.

Határozati javaslat:
Zalakaros Város Önkormányzat Képviselő-testülete 
1. egyetért azzal, hogy a Zalakarosi Közös Önkormányzati Hivatalban a beruházási ügyintézői munkakör ne kizárólagosan a közszolgálati tisztviselőkről szóló törvény szerinti köztisztviselői jogviszonyban kerüljön betöltésre és hozzájárul az egyéb foglalkoztatási jogviszony keretében történő foglakoztatáshoz, 
2. felkéri a jegyzőt, hogy a munkakört újból hirdesse meg rugalmasabb feltételek megszabása mellett azzal, hogy a foglalkoztatás formájáról, munkarendről, díjazásról a felek állapodhatnak meg és megbízza, hogy a megállapodás alapját képező feltételekről tájékoztassa és kérje a Képviselő-testületet jóváhagyását.

